CELEX: 32012D0783
Language: el
Date: 2012-12-13 00:00:00
Title: Εκτελεστική απόφαση της Επιτροπής, της 13ης Δεκεμβρίου 2012 , σχετικά με την αναγνώριση του Χασεμιτικού Βασιλείου της Ιορδανίας σύμφωνα με την οδηγία 2008/106/ΕΚ του Ευρωπαϊκού Κοινοβουλίου και του Συμβουλίου όσον αφορά τα συστήματα εκπαίδευσης και πιστοποίησης των ναυτικών [κοινοποιηθείσα υπό τον αριθμό C(2012) 9253] Κείμενο που παρουσιάζει ενδιαφέρον για τον ΕΟΧ

15.12.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 347/28
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 13ης Δεκεμβρίου 2012
   σχετικά με την αναγνώριση του Χασεμιτικού Βασιλείου της Ιορδανίας σύμφωνα με την οδηγία 2008/106/ΕΚ του Ευρωπαϊκού Κοινοβουλίου και του Συμβουλίου όσον αφορά τα συστήματα εκπαίδευσης και πιστοποίησης των ναυτικών
   [κοινοποιηθείσα υπό τον αριθμό C(2012) 9253]
   (Κείμενο που παρουσιάζει ενδιαφέρον για τον ΕΟΧ)
   (2012/783/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2008/106/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, για το ελάχιστο επίπεδο εκπαίδευσης των ναυτικών (1), και ιδίως το άρθρο 19 παράγραφος 3 πρώτο εδάφιο,
   Εκτιμώντας τα ακόλουθα:
   
               (1)
            
            
               Σύμφωνα με την οδηγία 2008/106/ΕΚ, τα κράτη μέλη δύνανται να αποφασίζουν να θεωρούν κατάλληλα πιστοποιητικά ναυτικών που έχουν εκδοθεί από τρίτες χώρες, υπό την προϋπόθεση ότι η συγκεκριμένη τρίτη χώρα αναγνωρίζεται από την Επιτροπή. Οι εν λόγω τρίτες χώρες πρέπει να πληρούν όλες τις απαιτήσεις της σύμβασης του Διεθνούς Ναυτιλιακού Οργανισμού (ΔΝΟ) για τα πρότυπα εκπαίδευσης, έκδοσης πιστοποιητικών και τήρησης φυλακών των ναυτικών, του 1978, (σύμβαση STCW), όπως αναθεωρήθηκε το 1995.
            
         
               (2)
            
            
               Η αίτηση για την αναγνώριση του Χασεμιτικού Βασιλείου της Ιορδανίας υποβλήθηκε από την Ελληνική Δημοκρατία, με επιστολή της 21ης Ιουλίου 2008. Σε συνέχεια του αιτήματος αυτού, η Επιτροπή αξιολόγησε το σύστημα εκπαίδευσης και πιστοποίησης του Χασεμιτικού Βασιλείου της Ιορδανίας, για να εξακριβώσει αν το Χασεμιτικό Βασίλειο της Ιορδανίας πληροί όλες τις απαιτήσεις της σύμβασης STCW και αν ελήφθησαν τα κατάλληλα μέτρα για την πρόληψη της απάτης όσον αφορά τα πιστοποιητικά. Η αξιολόγηση αυτή βασίστηκε στα αποτελέσματα επιθεώρησης που διενεργήθηκε από εμπειρογνώμονες του Ευρωπαϊκού Οργανισμού για την Ασφάλεια στη Θάλασσα, τον Νοέμβριο του 2009. Κατά την εν λόγω επιθεώρηση διαπιστώθηκαν ορισμένες ελλείψεις στα συστήματα εκπαίδευσης και πιστοποίησης.
            
         
               (3)
            
            
               Η Επιτροπή διαβίβασε στα κράτη μέλη έκθεση σχετικά με τα αποτελέσματα της αξιολόγησης.
            
         
               (4)
            
            
               Με επιστολές της 21ης Σεπτεμβρίου 2010 και της 13ης Φεβρουαρίου 2012, η Επιτροπή ενημέρωσε τις ιορδανικές αρχές ότι είχαν διαπιστωθεί ελλείψεις και ζήτησε από το Χασεμιτικό Βασίλειο της Ιορδανίας να παράσχει αποδεικτικά στοιχεία ότι έχουν αποκατασταθεί οι διαπιστωθείσες ελλείψεις.
            
         
               (5)
            
            
               Οι βασικές ελλείψεις αφορούσαν την εφαρμογή, στη νομοθεσία της Ιορδανίας, ορισμένων διατάξεων της σύμβασης STCW σχετικά με την πιστοποίηση των αξιωματικών, ιδίως την έλλειψη απαίτησης για αξιολόγηση ικανότητας σε ορισμένες περιπτώσεις, και με τη διάρκεια θαλάσσιας υπηρεσίας. Επιπλέον, το σύστημα προτύπων ποιότητας δεν κάλυπτε όλες τις σχετικές δραστηριότητες της αρχής και οι διαδικασίες δεν διασφάλιζαν πάντοτε την επίτευξη των καθορισμένων προτύπων ικανότητας. Τέλος, στο εκπαιδευτικό ίδρυμα δεν υπήρχαν ορισμένες εγκαταστάσεις κατάρτισης.
            
         
               (6)
            
            
               Με επιστολές της 21ης Νοεμβρίου 2010, της 18ης Απριλίου 2011 και της 12ης Μαρτίου 2012, το Χασεμιτικό Βασίλειο της Ιορδανίας ενημέρωσε την Επιτροπή ότι είχε λάβει μέτρα για την αντιμετώπιση των ελλείψεων που αναφέρθηκαν. Ειδικότερα, οι ιορδανικές αρχές ανέφεραν ότι οι εθνικές διατάξεις σχετικά με τις απαιτήσεις πιστοποίησης είχαν ευθυγραμμιστεί με τη σύμβαση. Παρείχαν επίσης αποδεικτικά στοιχεία σχετικά με την πλήρη εφαρμογή του συστήματος προτύπων ποιότητας από την αρχή, καθώς και σχετικά με τις νέες διαδικασίες έγκρισης των κύκλων μαθημάτων. Τέλος, διαβιβάστηκαν επίσης στην Επιτροπή στοιχεία με τα οποία αποδεικνύεται ότι έχουν αποκτηθεί και τοποθετηθεί οι εγκαταστάσεις κατάρτισης που έλειπαν.
            
         
               (7)
            
            
               Τα τελικά αποτελέσματα της αξιολόγησης αποδεικνύουν ότι το Χασεμιτικό Βασίλειο της Ιορδανίας συμμορφώνεται με τις απαιτήσεις της σύμβασης STCW και ότι η χώρα αυτή έχει λάβει τα ενδεδειγμένα μέτρα για την πρόληψη της απάτης όσον αφορά τα πιστοποιητικά.
            
         
               (8)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής ασφάλειας στη ναυτιλία και πρόληψης της ρύπανσης από τα πλοία,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Για τους σκοπούς του άρθρου 19 της οδηγίας 2008/106/ΕΚ, παρέχεται αναγνώριση στο Χασεμιτικό Βασίλειο της Ιορδανίας όσον αφορά τα συστήματα εκπαίδευσης και πιστοποίησης των ναυτικών.
   Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 13 Δεκεμβρίου 2012.
      
         
            Για την Επιτροπή
         
         Siim KALLAS
         
            Αντιπρόεδρος
         
      
   
   
      (1)  ΕΕ L 323 της 3.12.2008, σ. 33.